Hypon mukaan koko maahan valmistui alkuvuonna 30 prosenttia ja pääkaupunkiseudulle 70 prosenttia enemmän uusia asuntoja kuin viime vuonna.

Asuntojen hinnat nousevat tänä vuonna 1,3 prosenttia ja vuonna 2018 1,5 prosenttia, ennustaa Suomen Hypoteekkiyhdistys (Hypo) asuntomarkkinakatsauksessaan.

Pääkaupunkiseutu kasvattaa eroaan muuhun maahan, sillä siellä Hypo ennustaa hintojen nousevan 2,5 prosenttia pari vuotta peräkkäin.

Uusien asuntojen vahva rakentaminen vaikuttaa asuntomarkkinoihin, Hypo kertoo. Koko maahan valmistui alkuvuonna 30 prosenttia ja pääkaupunkiseudulle 70 prosenttia enemmän uusia asuntoja kuin viime vuonna.

Kaupungistuminen jatkuu vilkkaana: asuntojen kauppamäärät ovat ensimmäisen vuosipuoliskon aikana kasvaneet kahdeksan prosenttia erityisesti pääkaupunkiseudun vedolla.

Lapsiperheiden mieltymyksissä muutos

Helsingissä ja Tampereella kaupungistumisen voima on ylittänyt jopa kaupunkien omat ennusteet, Hypo kertoo. Hypon pääekonomisti Juhana Brotherus arvostelee hallituksen budjettiriihen päätöksiä, koska ne eivät huomioi kaupungistumisen kiivasta vauhtia ja vaatimuksia.

– Yritysten ja ihmisten vapaaehtoinen hakeutuminen muutamiin kasvukeskuksiin muuttaa elinkeinorakennetta ja asuntomarkkinoita armottomasti. Kaupungistuminen on yksi selkeimmistä kasvun matalalla roikkuvista omenoista Suomen taloudessa, Brotherus kertoo tiedotteessa.

Hypon mukaan etenkin lapsiperheiden mieltymyksissä on tapahtunut muutos. Keskusta-asunnot eivät ole enää vain opiskelijoiden, sinkkujen tai ikäihmisten suosiossa.

– Helsingissä lapsiperheiden määrät kasvavat nopeasti kantakaupungin alueella. Kaksio keskustassa osuu toiveisiin parempien palveluiden ja monimuotoisen elinympäristön ansiosta, Brotherus sanoo.